Pavlova poslanica Filipljanima (Šarić)/Glava 1.
1 Pavao i Timotej, sluge Isusa Krista, svima svetima u Kristu Isusu, koji su u Filipima, s predstojnicima (gr. biskup) i poslužiteljima (gr. đakon). 

2 Milost vam i mir od Boga, Oca našega, i Gospodina I Isusa Krista! 

3 Zahvaljujem Bogu svojemu, kad se god spomenem vas, 

4 Svagda u svakoj molitvi svojoj za sve vas s radošću moleći se, 

5 Za vaše sudjelovanje u evanđelju od prvoga dana do danas, 

6 Uzdam se upravo u to, da će onaj, koji je počeo dobro djelo u vama, dovršiti ga do dana Krista Isusa. 

7 Kao što je pravedno, da ja ovo mislim za sve vas, jer vas nosim u srcu, budući da ste svi sudionici moje milosti i u okovima mojim i u obrani i utvrđivanju evanđelja. 

8 Jer Bog mi je svjedok, kako čeznem za svima vama najnježnijom ljubavlju Krista Isusa. 

9 I zato se molim, da ljubav vaša sve više i više izobiluje u spoznaji i u svakom razumijevanju, 

10 Da iskusite bolje, da budete čisti i bez spoticanja na dan Kristov, 

11 Napunjeni plodom pravde po Isusu Kristu na slavu i hvalu Božju. 

12 A hoću, da vi znate, braćo, da je moje sadašnje stanje dapače pomoglo napretku evanđelja, 

13 Tako da se je razglasilo kod sve tjelesne straže i kod svih ostalih, da ja nosim okove zbog Krista. 

14 I većina braće u Gospodinu, ohrabrena okovima mojim, usuđujem se još revnije, bez straha navješćivati riječ Božju. 

15 Jedni doduše iz zavisti i svađe, ali drugi od dobre volje propovijedaju Krista. 

16 Ovi iz ljubavi znajući, da sam postavljen za obranu evanđelja. 

17 A oni iz prkosa navješćuju Krista, neiskreno, da jače pritegnu okove moje. 

18 što dakle? Dok se na svaki način propovijeda Krist, bilo izlikom, bilo iskreno, ja se za to i radujem, a i radovat ću se; 

19 Jer će mi ovo izaći na spasenje vašom molitvom i pomoću Duha Isusa Krista. 

20 Očekujem i nadam se, da se ni u čemu neću postidjeti, nego da će se i sada, kao svagda, sa svom smjelošću Krista proslaviti u tijelu mojemu, bilo životom, bilo smrću. 

21 Jer je meni život Krist, a smrt dobitak. 

22 A ako mi život u tijelu plod donosi, to ne znam, što ću izabrati. 

23 Jer sam pritisnut s obje strane: imam želju umrijeti i biti s Kristom, što bi bilo mnogo bolje. 

24 Ali ostati u tijelu, potrebnije je zbog vas. 

25 I ovo znam pouzdano, da ću ostati i ustrajati kod sviju vas na vaš napredak i radost vjere. 

26 Da se vi s menom što više ponosite u Kristu Isusu, kad opet dođem k vama. 

27 Samo živite dostojno evanđelja Kristova, da ili dođem i vidim vas, ili sam nenazočan, čujem za vas, da stojite u jednome duhu, i da se jednodušno zajedno borite za vjeru u evanđelje. 

28 I ni u čemu da se ne plašite od protivnika; jer je to za njih znak propasti, a za vas spasenja, i to od Boga; 

29 Jer je vama dana milost za Krista, da ne samo vjerujete u njega, nego da i trpite za njega, 

30 Imajući istu borbu, kakvu vidjeste na meni i sad čujete za mene. 

Pavlova poslanica Filipljanima (Šarić)